Document ID: 32004R0602

32004R0602
L 097/30
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 602/2004 НА СЪВЕТА
от 22 март 2004 година
за изменение на Регламент (ЕО) № 850/98 по отношение опазването на дълбочинните коралови рифове от последиците от тралирането в зоната на северозапад от Шотландия
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
Член 2 от Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (2) предвижда в общата политика в областта на рибарството да се спазва принципът на предпазливост, като се приемат мерки за намаляване на последиците от риболовната дейност върху морските екосистеми.
(2)
Регламент (ЕО) № 850/98 на Съвета от 30 март 1998 г. относно опазването на рибните ресурси посредством технически мерки за защита на младите екземпляри морски организми (3) въвежда ограничения за използването на дънни теглени съоръжения.
(3)
Според последните научни доклади и по-специално докладите на Международния съвет за изследване на морето дълбочинните коралови колонии (Lophelia pertusa) са открити и точно локализирани в зоната на северозапад от Шотландия под юрисдикцията на Обединеното кралство. Тези колонии, наречени „Darwin Mounds“, изглеждат добре запазени, но по тях има белези на увреждане от операциите на дънно тралиране.
(4)
Научните доклади сочат, че тези колонии представляват ареал, населен с важни групи разнообразни биологични видове. Счита се, че тези ареали на много места се нуждаят от приоритетна закрила. По-специално Конвенцията за защита на морската среда в североизточната част на Атлантическия океан (конвенция OSPAR) неотдавна вписа дълбочинните коралови рифове в списъка на застрашените ареали.
(5)
Директива 92/43/ЕИО на Съветаот 21 май 1992 г. за опазването на природния ареал и на дивата флора и фауна включва рифовете в природните ареали от интерес за Европейската общност, за чието опазване е необходимо създаването на специални зони на съхранение (4). Обединеното кралство изрично изрази намерението си да обяви „Darwin Mounds“ за специална зона на съхранение, за да защити въпросния ареал по силата на задължението съгласно споменатата директива.
(6)
Според наличните научни данни отстраняването на щетите, нанесени на коралите от траловете, теглени по морското дъно, е невъзможно или твърде трудно и бавно. Необходимо е поради това да се забрани използването на дънни тралове и подобни съоръжения в зоната около „Darwin Mounds“.
(7)
Регламент (ЕО) № 850/98 следва съответно да се измени,
ПРИЕ НАСТОЯЩИЯ РЕГЛАМЕНТ:
Член 1
В член 30 от Регламент (ЕО) № 850/98 се добавя следният параграф 4:
„4. Забранява се на корабите да използват какъвто и да било дънен трал или подобно теглено риболовно съоръжение в контакт с морското дъно в зоната, ограничена от линия свързваща следните координати:
59°54′ северна ширина
6°55′ западна дължина
59°47′ северна ширина
6°47′ западна дължина
59°37′ северна ширина
6°47′ западна дължина
59°37′ северна ширина
7°39′ западна дължина
59°45′ северна ширина
7°39′ западна дължина
59°54′ северна ширина
7°25′ западна дължина“
Член 2
Настоящият регламент влиза в сила на 23 август 2004 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 март 2004 година.

Labels: 18
6
20